Почетком децембра, у време завршне фазе Прве непријатељске офанзиве и пада Ужичке републике, Тамнавски батаљон се налазио у околини Ваљева. Главнина партизанских снага се повукла у Санџак, а преостале партизанске снаге су биле изложене, јаким четничким и недићевско-љотићевским потерама, услед чега је положај партизана био све тежи. Ситуацију су посебно отежавали недостатак хране и муниције. У селу Драгодолу је потом било одржано војно-политичко саветовање на коме је одлучено да се одреди врате на подручја где су формиране. Тамнавски батаљон је тада пребацио преко пута Ваљево—Лозница у близини Каменице, где се сукобио са четницима. После почетних успеха, Тамнавски батаљон је претрпео тешке губитке од четничких и недићевских снага, па се морао повући према Медведнику.